ราคาทองคำปิดวานนี้ร่วงกว่า 4 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (9 ก.ค.) เพราะได้รับแรงกดดันจากการแข็งค่าของสกุลเงินดอลลาร์ ขณะที่นักลงทุนจับตาดูความคืบหน้าของกรีซในการยื่นแผนการปฏิรูปต่อกลุ่มเจ้าหนี้ เพื่อจะเปิดทางให้กรีซรับความช่วยเหลือครั้งใหม่
10 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 4.3 ดอลลาร์ หรือ 0.37% ปิดวานนี้ (9 ก.ค.) ที่ 1,159.20 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 19.8 เซนต์ ปิดที่ 15.361 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 13.4 ดอลลาร์ ปิดที่ 1,022.40 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 15.50 ดอลลาร์ ปิดที่ 638.00 ดอลลาร์/ออนซ์
สัญญาทองคำร่วงลงเพราะได้รับปัจจัยลบจากการแข็งค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวขึ้นสู่ระดับ 96.69% เมื่อคืนนี้ที่ตลาดนิวยอร์ก ทั้งนี้ การแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ
ขณะที่นักลงทุนจับตาดูความคืบหน้าของกรีซในการยื่นแผนการปฏิรูปต่อกลุ่มเจ้าหนี้ รวมทั้งจับตาดูสถานการณ์ในตลาดการเงินของกรีซอย่างใกล้ชิด หลังจากรัฐบาลกรีซประกาศขยายระยะเวลาการปิดทำการของธนาคารในประเทศ ตลอดจนจำกัดการถอนเงินจากตู้เอทีเอ็มไว้ที่ 60 ยูโรต่อวัน ต่อไปจนถึงวันจันทร์หน้า ส่วนตลาดหุ้นกรีซจะยังคงปิดทำการไปจนถึงวันที่ 13 ก.ค. หรือวันจันทร์หน้าเช่นกัน